
E L Ő T E R J E S Z T É S

Sülysáp Nagyközség Önkormányzata Képviselő-testületének

2013. április 11-én tartandó munkaterv szerinti ülésére

5. napirendhez

Tárgy:
Fogorvosi körzetek 2012. évi munkájáról szóló beszámolók megtárgyalása
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 13. § (1) 4. pontja, valamint az egészségügyről szóló 1997. évi CLIV. törvény 152. § (1) bekezdése alapján a helyi önkormányzatok feladata az egészségügyi alapellátások körében a háziorvosi, a házi gyermekorvosi, a fogorvosi és a védőnői ellátásról gondoskodni, amit önkormányzatunk – a védőnői ellátás kivételével – feladat-ellátási szerződések keretében biztosít.

A megfelelő ellátás fenntartása érdekében elengedhetetlen a folyamatos tájékozódás a különböző egészségügyi területeken folyó munkáról, ezért évről évre bekérjük a településünkön működő egészségügyi szakemberek beszámolóit a szakterületük állapotáról.

Jelen előterjesztés keretén belül kérem a fogorvosi körzetek beszámolóinak szíves megtárgyalását és elfogadását.

…/2013. (IV. 11.) ÖKT határozati javaslat

Sülysáp Nagyközség Önkormányzatának Képviselő-testülete
1./ Dr. Kerekes Sándor fogorvos beszámolóját az I. sz. fogorvosi körzet 2012. évi munkájáról elfogadja,

2./ Dr. Glonek Ibolya fogorvos beszámolóját az II. sz. fogorvosi körzet 2012. évi munkájáról elfogadja.
Határidő: azonnal
Felelős: polgármester
Sülysáp, 2013. április 4.

Horinka László s.k.


polgármester
Láttam! Sülysáp, 2013. április 5. 
Tóth Krisztina s.k. jegyző
1. MELLÉKLET – Süly és Szőlős
Beszámoló a Sülysáp Fő u.6.sz. alatti Dentaform fogászat  oktatási-nevelési intézményekben végzett munkájáról

A gyermek-és ifjúsági fogászat praxis havi óraszámán belül végezzük a 18 év alatti korosztályok szűrését és szükség szerinti ellátását. A praxis óraszáma heti 16 óra. Ezen belül heti 1 alkalommal  keddenként a délelőtti műszakban Dr. Nagy Nóra ill. Dr. Kerekes Zsuzsanna végzi az ifjúsági fogászati ellátást. A két doktornő  együttes munkája lerövidíti a leérkező osztályok várakozási idejét. 

A Móra Ferenc Általános Iskolából és a Csicsergő óvodából a körzetünkbe tartozik 474 illetve 215 gyermek. A sülyi fogászati praxisban a 18 év alattiak száma 1001 (a teljes praxis mérete  4312 fő). 

Rendelésünkön 2013. júl. 1 és jan. 1 között 943 beavatkozást végeztünk 18 alatti pácienseken.

 A legutóbbi közgyűlés óta kapcsolatunk az iskolával tovább javult, miután személyes megbeszélésünkön az igazgatónő nagyon nyitott volt a problémáinkra és konstruktív javaslatai segítségével sikerült orvosolni ezeket. 

Már minden osztályban beragasztották az ellenőrzőbe Balogh tanárnő által összeállított ismertetőt mely alapján a szülők tájékozódnak és nyilatkoznak a gyermekeket érintő egészségügyi beavatkozásokkal kapcsolatban; ezzel sokat könnyítettek a munkánkon , hogy legalább már a szülő kérése  egyértelművé  válik  hogy kérnek-e kezelést.  A Móra Ferenc Általános iskola kérésének megfelelően ebben a tanévben minden osztályt igyekszünk kétszer leszűrni, ám mivel kevesebb alkalommal van lehetőség a szűrésre mint az osztályok számának kétszerese, így a tagiskola osztályait továbbra is kétszer szűrjük, míg a központi iskolában egyszer szűrünk és a második alkalom helyett valószínűleg az egészségnapon fogunk megjelenni.

Az óvodákban a helyszínen végzünk szűrést főleg egyszerű megtekintéssel majd az óvónőkön keresztül üzenünk a szülőknek ha alaposabb vizsgálatra van szüksége a gyermeknek akár szuvasodás akár egyéb probléma gyanúja miatt.

A rendelkezések alapján a gyermekek fogait a szűrésen való megjelenésükkor nem kezelhetjük, csak igazolást állíthatunk ki arról, hogy a gyermeknek mi a problémája és ez milyen kezelést igényel. Erről a szülőket értesítjük, akik eldönthetik, hogy visszahozzák-e csemetéjüket vagy sem, mert a gyereket kizárólag az ő jelenlétükben láthatjuk el. Bár javuló tendenciát mutat, de még mindig gyakori, hogy a gyereket a szülők nem hozzák vissza csak akkor, amikor a beavatkozás a gyermek számára már komoly kellemetlenséggel, esetleg fájdalommal jár. A legtöbb kezdődő szuvasodást a szűréssel egybekapcsolva gyorsan, szakszerűen és fájdalommentesen elláthatnánk, de hivatalosan nem tehetjük (ennek  ellenére ha a gyermek  és a szülő beleegyezik, ellátjuk.) Régebben csak egy másik kolléga által kiállított igazolás mentesítette a gyereket a kezelés alól, ma a szülő ilyen irányú kérése is elegendő, minden indoklás nélkül. Így tulajdonképpen a helyzet egy tökéletes zsákutca. Az elképzelés a szülők egészségtudatosságára épít, ami sokszor rendkívül korlátozott. Az oktatási intézmények megteszik  ami tőlük telik, a szakrendelés is megteszi ami tőle telik, de eredményt elérni csak részben tudunk. Ennek a helyzetnek a jelenlegi jogi környezetben nincs megoldása. 

Sülysáp, 2013. március 26.                                              Dr. Kerekes Sándor

                                                                                               intézményvezető

